Λούκα (ταινία)

Το ***Λούκα*** (πρωτότυπος τίτλος: ***Luca***) είναι μια αμερικανική ταινία κινουμένων σχεδίων του 2021, με εταιρεία παραγωγής την Pixar Animation Studios και διανομή από την Walt Disney Studios Motion Pictures. Η ταινία σκηνοθετήθηκε από τον Ενρίκο Καζαρόζα (το ντεμπούτο του σε ταινίες μεγάλου μήκους), σε παραγωγή Αντρέα Γουόρεν. Οι Τζες Άντριουζ και Μάικ Τζόουνς έκαναν το σενάριο της ταινίας βασισμένοι σε μια ιστορία που δημιούργησαν ο Καζαρόζα, Άντριουζ και ο Σάιμον Στέφερσον. Πρωταγωνιστούν οι φωνές των Τζέικομπ Τρέμπλεϊ και Τζακ Ντίλαν Γκρέιζερ, ενώ οι Έμμα Μπέρμαν, Σαβέριο Ραϊμόντο, Μάρκο Μπαρικέλλι, Μάγια Ρούντολφ, Τζιμ Γκάφιγκαν, Πίτερ Σον, Λορέντσο Κρίσκι, Μαρίνα Μασσιρόνι και Σάντυ Μάρτιν σε δευτερεύοντες ρόλους. Με φόντο την Ιταλική Ριβιέρα, η ταινία επικεντρώνεται στον *Λούκα Παγκούρο*, ένα νεαρό θαλάσσιο τέρας που έχει την ικανότητα να παίρνει ανθρώπινη μορφή όταν βρίσκεται στη στεριά. Ο Λούκα εξερευνά την πόλη Πορτορόσσο με τους νέους καλύτερους του φίλους του, Αλμπέρτο Σκορφάνο και Τζούλια Μαρκοβάλντο, σε μία καλοκαιρινή περιπέτεια που θα του αλλάξει την ζωή.

Η ταινία *Λούκα* εμπνέεται από την παιδική ηλικία του Καζαρόζα στη Γένοβα. αρκετοί καλλιτέχνες της Pixar στάλθηκαν στην Ιταλική Ριβιέρα συγκεντρώνοντας στοιχεία και μαθαίνοντας τον πολιτισμό και το περιβάλλον της Ιταλίας. Τα θαλάσσια τέρατα βασίστηκαν σε παλιούς ιταλικούς τοπικούς μύθους. Όπως το *La Luna* (η προηγούμενη ταινία μικρού μήκους του Καζαρόζα), ο σχεδιασμός και το animation πήραν στοιχεία από το στυλ του Χαγιάο Μιγιαζάκι. Ο Casarosa περιέγραψε το αποτέλεσμα ως μια ταινία που «αποτίει φόρο τιμής στον Φεντερίκο Φελίνι και άλλους κλασικούς Ιταλούς σκηνοθέτες, με μια προσθήκη Μιγιαζάκι επίσης».

Το *Λούκα* έκανε πρεμιέρα στο Ενυδρείο της Γένοβας στις 13 Ιουνίου 2021, και αρχικά επρόκειτο να βγει στις κινηματογραφικές αίθουσες στις Ηνωμένες Πολιτείες στις 18 Ιουνίου 2021. Ωστόσο, λόγω της συνεχιζόμενης πανδημίας του COVID-19, η ταινία κυκλοφόρησε απευθείας στο Disney+, μαζί με μια ταυτόχρονη περιορισμένη προβολή στο El Capitan Theatre. Κυκλοφόρησε επίσης στους κινηματογράφους σε χώρες χωρίς την υπηρεσία ροής.

Η ταινία έλαβε γενικά θετικές κριτικές, με ιδιαίτερους επαίνους να γίνονται για τα γραφικά, τη φωνητική ηθοποιία και τη νοσταλγική της αίσθηση. Ήταν επίσης η ταινία με τις περισσότερες προβολές του 2021 σε πλατφόρμα streaming, με πάνω από 10,6 δισεκατομμύρια λεπτά παρακολούθησης. Στα 94α βραβεία Όσκαρ, η ταινία ήταν υποψήφια για το βραβείο Καλύτερης Ταινίας Κινουμένων Σχεδίων, αλλά έχασε από το Ενκάντο. Στις 12 Νοεμβρίου 2021 κυκλοφόρησε στο Disney+ μια ταινία μικρού μήκους, με τίτλο *Ciao Alberto*, η οποία σχετίζεται με το *Λούκα αλλά* έχει ως πρωταγωνιστή τον Αλμπέρτο. 

## Πλοκή
Στα τέλη της δεκαετίας του 1950, ένα νεαρό ντροπαλό θαλάσσιο τέρας ονόματι Λόυκα Παγκούρο προσέχει ένα κοπάδι ψάρια στα ανοικτά των ακτών της ιταλικής πόλης Πορτορόσο. Οι γονείς του τού απαγορεύουν να πλησιάσει την επιφάνεια, φοβούμενοι ότι μπορεί να τον κυνηγήσουν άνθρωποι. Μια μέρα, ο Λούκα συναντά τον Αλμπέρτο Σκορφάνο, ένα άλλο νεαρό θαλάσσιο τέρας που ζει μόνο του σε έναν εγκαταλελειμμένο πύργο σε ξηρά. Όταν ο Αλμπέρτο ενθαρρύνει τον Λούκα να βγει από τον ωκεανό, αποκαλύπτεται ότι τα θαλάσσια τέρατα μπορούν να μετατρέπονται σε ανθρώπους όσο είναι στεγνά. Ο Λούκα και ο Αλμπέρτο αρχίζουν να κάνουν παρέα και να γίνονται φίλοι. Αποκτούν το κοινό όνειρο να αγοράσουν μια βέσπα για να ταξιδέψουν σε όλο τον κόσμο.

Όταν ανακαλύπτουν τις πράξεις του γιου τους, οι γονείς του Λούκα αποφασίζουν να τον στείλουν να ζήσει στα βαθιά με τον θείο του. Ο Λούκα το αρνείται αυτό και ως αντίδραση φεύγει με τον Αλμπέρτο για να κρυφτεί στο Πορτορόσο. Εκεί, τα αγόρια έρχονται τυχαία σε σύγκρουση με τον Έρκολε Βισκόντι, τον τοπικό νταή και πέντε φορές πρωταθλητή του Πορτορόσο Καπ, ενός παιδικού αγώνα τριάθλου που περιλαμβάνει κολύμβηση, κατανάλωσης ζυμαρικών και ποδηλασία. Όταν ο Έρκολε προσπαθεί να ρίξει τον Λούκα σε ένα σιντριβάνι, η Τζούλια Μαρκοβάλντο, μια νεαρή κοπέλα, τον σταματά. Με την ελπίδα να αποκτήσουν τα χρήματα που χρειάζονται για μια βέσπα, τα δύο αγόρια συνεργάζονται με τη Τζούλια για να κερδίσουν το τρίαθλο.

Η Τζούλια προσκαλεί τον Λούκα και τον Αλμπέρτο να μείνουν στο σπίτι της και τους συστήνει τον ψαρά πατέρα της, τον Μάσιμο, ο οποίος έχει στόχο να πιάσει και να σκοτώσει ένα θαλάσσιο τέρας. Εν τω μεταξύ, οι γονείς του Λούκα βγαίνουν και αυτοί στην επιφάνεια και πηγαίνουν στην πόλη για να βρουν τον γιο τους. Η Τζούλια και ο Λούκα δένονται μεταξύ τους λόγω της κοινής τους αγάπης για μάθηση, κάνοντας τον Αλμπέρτο να ζηλέψει. Όταν ο Λούκα λέει ότι θέλει να πάει σχολείο, ο Αλμπέρτο αποκαλύπτει επίτηδες τη μορφή του θαλάσσιου τέρατος στη Τζούλια για να τον αποτρέψει. Απρόθυμος να παραδοθεί, ο Λούκα προσποιείται μπροστά στην Τζούλια ότι δεν το γνώριζε. Νιώθοντας προδομένος, ο Αλμπέρτο φεύγει ενώ ταυτόχρονα η συμμορία του Έρκολε εμφανίζεται και κυνηγάει. Ο Αλμπέρτο καταλήγει στην κρυψώνα του, στον πύργο όπου και ξεσπάει, πετώντας όσο ανθρώπινα πράγματα είχε εκεί. Λίγο μετά, η Τζούλια μαθαίνει ότι και ο Λούκα είναι θαλάσσιο τέρας και τον διώχνει για την ασφάλειά του.

Ο Λούκα πηγαίνει στον πύργο και προσπαθεί να συμφιλιωθεί με τον Αλμπέρτο, ο οποίος του αποκαλύπτει ότι έχει εγκαταλειφθεί από τον πατέρα του εδώ και πολύ καιρό. Ο Λούκα υπόσχεται να κερδίσει στον τρίαθλο και να αγοράσει τη βέσπα για να ξαναχτίσουν τη φιλία τους. Το τρίαθλο ξεκινά με τον Λούκα και την Τζούλια να αγωνίζονται χωριστά. Ο Λούκα καταφέρνει να ολοκληρώσει τον αγώνα κολύμβησης και τον διαγωνισμό κατανάλωσης ζυμαρικών χωρίς να αποκαλύψει την πραγματική μορφή του, ωστόσο τα πράγματα δυσκολεύουν όταν αρχίζει μία βροχή κατά τη διάρκεια του ποδηλατικού αγώνα. Ο Αλμπέρτο εμφανίζεται για να του δώσει μια ομπρέλα, ωστόσο ο Έρκολε βάζει στον Αλμπέρτο τρικλοποδιά, με αποτέλεσμα να πέσει στο βρεγμένο έδαφος και να αποκαλυφθεί η θαλάσσια μορφή του, προς έκπληξη όλων. Ο Λούκα αυτή τη φορά τον βοηθά, αν και μετατρέπεται και ο ίδιος σε θαλάσσιο τέρας. Οι δυο τους συνεχίζουν να κάνουν ποδήλατο, με τον Έρκολε να προσπαθεί τώρα να τους πιάσει ως θαλάσσια τέρατα για χρήματα, κάτι που εμποδίζει η Τζούλια. Ο Λούκα και ο Αλμπέρτο περνούν ακούσια τη γραμμή του τερματισμού, αλλά γυρίζουν πίσω για να βοηθήσουν τη Τζούλια. Όταν ο Έρκολε και άλλοι κάτοικοι της πόλης τους περικυκλώνουν για να τους πιάσουν, ο Μάσιμο τους υπερασπίζεται και επιμένει ότι έχουν κερδίσει. Μερικοί από τους κατοίκους της πόλης αποκαλύπτουν ότι είναι επίσης θαλάσσια τέρατα και ο Λούκα τελικά επανενώνεται με την οικογένειά του. Οι άνθρωποι καλωσορίζουν τα θαλάσσια τέρατα, με εξαίρεση τον Έρκολε, ο οποίος όμως γίνεται τώρα περιθωριοποιημένος: τα τσιράκια του, που είχαν βαρεθεί την κακοποιητική συμπεριφορά του, τον ρίχνουν στο σιντριβάνι.

Τελικά ο Λούκα και ο Αλμπέρτο αγοράζουν μια βέσπα, αλλά ο Αλμπέρτο την πουλάει για να βγάλει ένα εισιτήριο τρένου για τον Λούκα, επιτρέποντάς του να πάει σχολείο στη Γένοβα με την Τζούλια. Στην τελευταία σκηνή, η οικογένεια του Λούκα, ο Μάσιμο και ο Αλμπέρτο βλέπουν τον Λούκα και την Τζούλια στο σιδηροδρομικό σταθμό, όπου όλοι υπόσχονται να κρατήσουν επαφή μεταξύ τους. Κατά τη διάρκεια της παράθεσης των τίτλων τέλους, ο Λούκα φαίνεται να γνωρίζει τη μητέρα τής Τζούλιας, ενώ ο Μάσιμο υιοθετεί τον Αλμπέρτο.

## Ηθοποιοί φωνής

* Τζέικομπ Τρέμπλεϊ ως Λούκα Παγκούρο, ένα 12χρονο αγόρι και θαλάσσιο τέρας που διακατέχεται από περιέργεια για τον κόσμο πάνω από την επιφάνεια της θάλασσας. Ζει στα νερά δίπλα στις ιταλικές ακτές, σε μια φάρμα όπου εκτρέφει ένα κοπάδι ψάρια με τους γονείς του. Αν και οι γονείς του τού υπενθυμίζουν συνεχώς ότι ο ανθρώπινος κόσμος είναι επικίνδυνος για αυτούς, εκείνος λαχταρά να ζήσει κάτι πέρα από την ήσυχη αγροτική του ζωή. Κατά συνέπεια, όταν ο Αλμπέρτο τον πηγαίνει να εξερευνήσει το Πορτορόσο, τα μάτια του ανοίγουν σε έναν νέο ολόκληρο κόσμο.  Αυτός και όλα τα άλλα θαλάσσια τέρατα παίρνουν ανθρώπινη μορφή όταν είναι στεγνά. Παγκούρο (Paguro) σημαίνει «ερημίτης» ("hermit crab") στα ιταλικά.
* Τζακ Ντίλαν Γκρέιζερ ως Αλμπέρτο Σκορφάνο, ένα 14χρονο αγόρι, επίσης θαλάσσιο τέρας. Είναι ο καλύτερος φίλος του Λούκα και είναι ενθουσιασμένος να εξερευνήσει τον ανθρώπινο κόσμο. Είναι ένα ελεύθερο πνεύμα, εκφραστικός και φιλόξενος. Παρόλα αυτά, μισεί κρυφά να ζει μόνος, καθώς αποκαλύπτεται ότι ο πατέρας του τον εγκατέλειψε σε έναν πύργο του νησιού, με αποτέλεσμα να νιώθει μοναξιά και ανασφάλεια. Σκορφάνο (Scorfano) σημαίνει «κοκκινόψαρο» ή «σκορπιόψαρο» στα ιταλικά.
* Έμμα Μπέρμαν ως Τζούλια Μαρκοβάλντο, μια 13χρονη Ιταλίδα που γίνεται φίλη με τον Λούκα και τον Αλμπέρτο. Είναι μια «εξωστρεφής και γοητευτική εξερευνήτρια με αγάπη για τα βιβλία και τη μάθηση». Για να προετοιμαστεί κατάλληλα για τον ρόλο της, η Μπέρμαν έκανε κάποια έρευνα καθώς επισκέφθηκε ένα τοπικό ιταλικό εστιατόριο στο Σαν Φρανσίσκο και συναντήθηκε με έναν Ιταλό σερβιτόρο που εργαζόταν εκεί, ο οποίος της έμαθε πώς να μιλάει ιταλικά μέσω ορισμένων συνεδριών Zoom.
* Σαβέριο Ραϊμόντο ως Έρκολε Βισκόντι, ένας δειλός νταής του Πορτορόσο.Είναι επί πολλά έτη πρωταθλητής του Πορτορόσο Καπ, παρά το γεγονός ότι πολλοί άνθρωποι επισημαίνουν ότι είναι πολύ μεγάλος για να παίρνει μέρος. Είναι «ένας βαρετός με Vespa, που πιστεύει ότι όλοι τον αγαπούν και τους αρέσει να τον παρακολουθούν να τρώει σάντουιτς».  Έχει δύο ακόλουθους, τον Ciccio και τον Guido, που εκτελούν τις διαταγές του. Ο Ραϊμόντο επανέλαβε τον ρόλο του στην ιταλική μεταγλώττιση της ταινίας.
* Μάγια Ρούντολφ ως Ντανιέλα Παγκούρο, ένα θαλάσσιο τέρας που είναι η μητέρα του Λούκα. Είναι κόρη της γιαγιάς Παγκούρο και σύζυγος του Λορέντζο. Είναι αποφασισμένη να κρατήσει τον γιο της ασφαλή, μακριά από τους ανθρώπους.
* Μάρκο Μπαριτσέλι ως Μάσιμο Μαρκοβάλντο, Ιταλός ψαράς, μάγειρας και πατέρας της Τζούλια. Είναι άντρας μεγαλόσωμος και με τατουάζ, ενώ έχει γεννηθεί μόνο με το ένα χέρι. Παρά το γεγονός ότι ο Λούκα και ο Αλμπέρτο τον φοβούνται αρχικά, ο Μάσιμο έχει μια απαλή καρδιά, ειδικά για την κόρη του.
* Τζιμ Γκάφιγκαν ως Λορέντζο Παγκούρο, το θαλάσσιο τέρας που είναι πατέρας του Λούκα. Έχει για σύζυγο την Ντανιέλα, ενώ έχει επίσης έναν αδελφό, τον Ούγκο. Είναι ένας «καλοπροαίρετος μπαμπάς, που όμως μερικές φορές δεν δίνει την προσοχή που πρέπει στην ανατροφή του γιου του λόγω του πάθους του να μεγαλώνει τα βραβευμένα καβούρια του».  Ο Γκάφιγκαν στήριξε την ερμηνεία του στην δική του γονική εμπειρία.
* Πίτερ Σον και ο Λορέντζο Κρίσκι ως Ciccio και Guido, τα τσιράκια του Έρκολε.
* Μαρίνα Μασιρόνι ως κα. Marsigliese, η κυρία που οργανώνει τον αγώνα Πορτορόσο Καπ και παράλληλα είναι και ο χορηγός του. Η Μασιρόνι επανέλαβε τον ρόλο της στην ιταλική μεταγλώττιση της ταινίας.
* Σάντυ Μάρτιν ως γιαγιά Παγκούρο, δηλαδή η μητέρα της Ντανιέλας και η γιαγιά του Λούκα. Η γιαγιά του Λούκα κατανοεί την επιθυμία του εγγονού της να γνωρίσει τον κόσμο και ξέρει ότι η παραβίαση κάποιων κανόνων είναι μέρος της ενηλικίωσής του.
* Σάσα Μπάρον Κόεν ως Ούγκο Παγκούρο, τον θείο του Λούκα και αδελφό του Λορέντζο ένα θαλάσσιο τέρας που ζει στα βάθη της θάλασσας, ο θείος του Λούκα και ο αδερφός του Lorenzo που ζει στα βάθη του ωκεανού και έχει διάφανο κορμό. 

## Ελληνική μεταγλώττιση
Ακούγονται οι ηθοποιοί: Λεωνίδας Κακούρης, Θανάσης Κουρλαμπάς, Μελίνα Κατσακούλη, Ιφιγένεια Στάικου, Μαριλένα Χατζηνικολαΐδη.

## Παραγωγή

### Ανάπτυξη
[σύνδεσμος=//upload.wikimedia.org/wikipedia/commons/thumb/1/1e/Enrico_Casarosa.jpg/160px-Enrico_Casarosa.jpg|αριστερά|μικρογραφία|232x232εσ| Ο σκηνοθέτης [Ενρίκο Κασαρόσα|Ενρίκο Καζαρόζα δήλωσε ότι η ταινία ήταν εμπνευσμένη από την παιδική του ηλικία.]]
Στις 30 Ιουλίου του 2020, η Pixar ανακοίνωσε ότι σχεδίαζε μια νέα ταινία με τίτλο *Luca* που θα έχει θέμα μία «Ιταλική ιστορία ενηλικίωσης», με τον Ενρίκο Καζαρόζα ως σκηνοθέτη και τον Γουόρεν να είναι παραγωγός. Είναι η πρώτη ταινία μεγάλου μήκους για τον Καζαρόζα. Στο παρελθόν είχε σκηνοθετήσει μία ταινία κινουμένων σχεδίων μικρού μήκους, την *[[La Luna (ταινία 2011)|La Luna]]*, που ήταν υποψήφια για Όσκαρ το 2011. Είναι η πρώτη ταινία της Pixar που γυρίζεται σχεδόν αποκλειστικά στα σπίτια των μελών του πληρώματος λόγω του κλεισίματος της πανεπιστημιούπολης της Pixar στο Emeryville της Καλιφόρνια, λόγω της πανδημίας COVID-19. 

Ο Καζαρόζα περιέγραψε την ταινία ως μια «βαθιά προσωπική ιστορία», που εμπνεύστηκε από την παιδική ζωή στην Γένοβα της Ιταλίας, με τον χαρακτήρα του τίτλου να βασίζεται στον εαυτό του και τον Αλμπέρτο στον καλύτερο φίλο του, Alberto Surace (ο οποίος στην ιταλική μεταγλώττιση συμμετέχει, δίνοντας την φωνή του σε έναν ψαρά). Ο Καζαρόζα έχει δηλώσει: «τα καλοκαίρια μου τα περνούσα σε παραλίες... Γνώρισα τον καλύτερό μου φίλο όταν ήμουν 11 ετών. Ήμουν πραγματικά ντροπαλός και βρήκα αυτόν το παιδί που είχε μια εντελώς διαφορετική ζωή. Ήθελα να κάνω μια ταινία για εκείνα τα είδη φιλιών που σε βοηθούν να μεγαλώσεις»

Δήλωσε επίσης ότι ο πυρήνας της ταινίας είναι μια γιορτή φιλίας:Σύμφωνα με τον Καζαρόζα, το αποτέλεσμα είναι μια ταινία που «αποδίδει φόρο τιμής στον Φεντερίκο Φελίνι και άλλους κλασικούς Ιταλούς κινηματογραφιστές, με μια δόση Μιγιαζάκι επίσης στη μίξη». Εκτός από τα έργα των Φελίνι και Μιγιαζάκι, αναφέρθηκαν επίσης ως πηγή έμπνευσης οι ταινίες *[[Η Γη Τρέμει]]* (1948), *[[Στρόμπολι (ταινία, 1950)|Στρόμπολι]]* (1950) και *[[Στάσου πλάι μου]]* (1986). Τέλος, τις καλλιτεχνικές ευαισθησίες του Καζαρόζα επηρέασαν οι ταινίες stop-motion της Aardman Animations και του Γουές Άντερσον.

Για να προετοιμαστεί για την ταινία, η Pixar έστειλε αρκετούς από τους καλλιτέχνες της ταινίας στην Ιταλική Ριβιέρα, για ένα ερευνητικό ταξίδι, κατά τη διάρκεια του οποίου εξέτασαν το τοπίο και τους λαούς της περιοχής. Η ταινία βασίζεται στις δεκαετίες του '50 και του '60, που ο Καζαρόζα περιέγραψε ως «μια χρυσή εποχή που αισθάνεται διαχρονική». Η μουσική και τα σχέδια της ταινίας είναι εμπνευσμένα από εκείνη την περίοδο «για να αποτυπώσουν λιγάκι από αυτή τη διαχρονικότητα του καλοκαιριού».

[σύνδεσμος=//upload.wikimedia.org/wikipedia/commons/thumb/d/d0/Vernazza%2C_Cinque_Terre_%28panorama%29.jpg/250px-Vernazza%2C_Cinque_Terre_%28panorama%29.jpg|μικρογραφία|250x250εσ| Οι καλλιτέχνες της Pixar έκαναν ερευνητικά ταξίδια στην [Ιταλική Ριβιέρα και ειδικά στην Τσίνκουα Τέρρε για να προετοιμάσουν το σκηνικό της ταινίας.]]Τα θαλάσσια τέρατα που εμφανίζονται στην ταινία προέρχονται από ιταλικούς μύθους και την τοπική λαογραφία, συμπεριλαμβανομένων των τοπικών «μικρών θρύλων για τους θαλάσσιους δράκους, πλάσματα που είτε έρχονται να βοηθήσουν είτε σε βάζουν σε μπελάδες». Χαρακτηριστικά, ο Καζαρόζα έχει αναφέρει: «Πάντα έβρισκα τα παλιά θαλάσσια τέρατα [που ζωγραφίζονταν] στους χάρτες πραγματικά συναρπαστικά. Το μυστήριο της θάλασσας γινόταν αντικείμενο αναπαράστασης τόσο πολύ μέσα από αυτά τα παράξενα πλάσματα που συνηθίζαμε να ζωγραφίζαμε. Και αυτή η περιοχή έχει πολλούς υπέροχους μύθους»  Η σχεδιάστρια παραγωγής Daniela Strijleva δήλωσε: «Εμπνευστήκαμε πραγματικά από παλιούς θαλάσσιους χάρτες. Μερικές σχεδιαστικές λεπτομέρειες που μεταφέρθηκαν στην τελική ταινία είναι πράγματα όπως το σχήμα των πτερυγίων των θαλασσίων τεράτων, το πόσο διακοσμητικά είναι τα λέπια τους και οι καμπύλες των ουρών τους». Ο Καζαρόζα δήλωσε επίσης ότι το θαλάσσιο τέρας είναι μια «μεταφορά για να νιώθεις διαφορετικός».

## Μουσική
Την 1η Απριλίου 2021, έγινε γνωστό ότι ο Νταν Ρόμερ ήταν ο συνθέτης της μουσικής της ταινίας. Ο Ρόμερ επηρέασε την Ιταλική μουσική καθώς και από την μουσική φολκ-πόπ από τις δεκαετίες του 1950 και του 1960. Επίσης, κατά την ηχογράφηση της μουσικής, χρησιμοποιήθηκε ένα ευρύ φάσμα μουσικών οργάνων. Η μουσική γράφτηκε τον Ιούλιο του 2020 και ηχογραφήθηκε στα μέσα Μαρτίου 2021, τηρώντας αυστηρές οδηγίες ασφαλείας λόγω των περιορισμών από την πανδημία COVID-19. Η ταινία περιλαμβάνει τραγούδια της Μίνα, του Εντοάρντο Μπενάτο, του Τζάνι Μοράντι, της Ρίτα Παβόνε και του Quartetto Cetra, καθώς και αποσπάσματα από όπερες των Τζάκομο Πουτσίνι και Τζοακίνο Ροσσίνι. Το άλμπουμ με την μουσική της ταινία κυκλοφόρησε από την Walt Disney Records στις 18 Ιουνίου 2021.

## Υποδοχή

### Προβολή κοινού
Σύμφωνα με τις βαθμολογίες της Nielsen, μετά το πρώτο σαββατοκύριακο της έναρξης, το *Luca* ήταν στην κορυφή όλων των πρωτότυπων ταινιών τις πρώτες μέρες της σε streaming, με 1,573 δισεκατομμύρια λεπτά χρόνου προβολής. Η Nielsen ανέφερε ότι η ταινία ήταν στην κορυφή της λίστας των Top 10 εβδομαδιαίας ροής για την εβδομάδα 14–20 Ιουνίου και κατατάχθηκε στο Νο. 2 στη συνολική κατάταξη ροής μετά την σειρά *[[Manifest (τηλεοπτική σειρά)|Manifest]]* στο Netflix. Η ταινία συνέχισε τα πηγαίνει καλά και τις επόμενες εβδομάδες, σημειώνοντας 1,15 δισεκατομμύρια λεπτά τηλεθέασης μεταξύ 21 και 27 Ιουλίου, κάτι που την κατέτασσε δεύτερη σε προβολές πρωτότυπη ταινία, πίσω από την ταινία *The Tomorrow War*. Ήταν η ταινία streaming με τις περισσότερες προβολές του 2021, με πάνω από 10,6 δισεκατομμύρια λεπτά παρακολούθησης.
### Box office
Μέχρι τον Δεκέμβριο του 2021, η ταινία έχει εισπράξει 49,8 εκατομμύρια δολάρια παγκοσμίως, με τις περισσότερες αγορές της να είναι η Κίνα (14 εκατομμύρια δολάρια), η Ρωσία (8,2 εκατομμύρια δολάρια), η Πολωνία (3,6 εκατομμύρια δολάρια), το Χονγκ Κονγκ (3,6 εκατομμύρια δολάρια), η Νότια Κορέα (3 εκατομμύρια δολάρια), τα Ηνωμένα Αραβικά Εμιράτα (2,1 εκατομμύρια δολάρια) και η Ρουμανία (1,02 εκατομμύρια δολάρια).

### Κριτική
Στον ιστότοπο συγκέντρωσης κριτικών Rotten Tomatoes, η ταινία έχει βαθμολογία 91% με βάση 293 κριτικές, με μέση βαθμολογία 7.3 στα 10. Η συναίνεση των κριτικών του ιστότοπου λέει: «Ελαφρύ αλλά γεμάτο με μολυσματική χαρά, ο σαγηνευτικός *Λούκα* αποδεικνύει ότι η Pixar μπορεί να το παίξει ασφαλής ενώ εξακολουθεί να γοητεύει κοινό όλων των ηλικιών». Σύμφωνα με το Metacritic, το οποίο όρισε σταθμισμένο μέσο όρο βαθμολογίας 71 στα 100 με βάση 52 κριτικούς, η ταινία έλαβε «γενικά ευνοϊκές κριτικές».

## Ταινία μικρού μήκους
Μια ταινία μικρού μήκους με τίτλο *Ciao Alberto* κυκλοφόρησε στο Disney+ στις 12 Νοεμβρίου 2021. Το σενάριο και τη σκηνοθεσία υπογράφει ο McKenna Jean Harris και παραγωγός ο Matt DeMartini με τον Ενρίκο Καζαρόζα ως εκτελεστικός παραγωγός. Η ταινία αυτή επικεντρώνεται στον Αλμπέρτο καθώς προσπαθεί να συνηθίσει να μεγαλώνει να δουλεύει με τον Μάσιμο, αποδεχόμενος τελικά αυτόν ως τον νέο του πατέρα.

## Παραπομπές


## Εξωτερικοί σύνδεσμοι
* 

Κατηγορία:Ταινίες παραγωγής Walt Disney Pictures
Κατηγορία:Ταινίες παραγωγής Pixar
Κατηγορία:Αμερικανικές ταινίες κινουμένων σχεδίων
Κατηγορία:Αμερικανικές 3D ταινίες
Κατηγορία:Ταινίες του 2021
Κατηγορία:Αγγλόφωνες ταινίες
Κατηγορία:Αμερικανικές εφηβικές κωμικές ταινίες
Κατηγορία:Ταινίες κινουμένων σχεδίων παραγωγής Walt Disney Pictures
Κατηγορία:Αμερικανικές ταινίες κινουμένων σχεδίων υπολογιστή
Κατηγορία:Ταινίες κινουμένων σχεδίων του 2021
Κατηγορία:Αμερικανικές ταινίες της δεκαετίας 2020